Agent vang baba terwyl sy huis vir kliënte wysKim Hansen by die babaseuntjie wat sy in die lewe help bring het. ŉ Afspraak om ŉ huis vir kliente te wys het heel anders afgeloop as gewoonlik vir ŉ eiendomsagent van Kaapstad nadat die eienaars van die huis se huiswerker onverwags in kraam gegaan het. Kim Hansen van Trust Property was besig om vir kliente ŉ huis in Tableview te wys toe hulle ewe skielik ŉ bloedstollende gil gehoor het. Volgens Hansen het sy aan die kliente gesê dat hulle dalk eerder op ŉ ander dag moet terugkom voordat sy hulle laat gaan het. Hansen het egter teruggekeer om by die bejaarde huiseienaars te hoor wat aan die gang is waarna hulle haar meegedeel het dat hulle huiswerker onverwags in kraam gegaan het. Volgens die egpaar het hulle toe reeds ŉ wyle terug al ŉ ambulans ontbied. Hansen is na een van die woonstelle agter in die erf waar die huiswerker, Pretty, in die badkamer was. “Die baba was al sigbaar. Ek het vir die eienaars gevra om vir my handdoeke, kookwater en handskoene te bring. Die enigste handskoene wat hulle kon kry was uit ŉ boksie met haarkleursel.” Die babaseuntjie is sonder komplikasies gebore en Hansen het ŉ stukkie tou by die huiseienaar gekry waarmee sy die naelstring aan ma sowel as die seuntjie se kant afgebind het voordat sy die naelstring gesny het. “Ek is seker God was saam met ons in daai vertrek want ek het so kalm gevoel.” Volgens Hansen, wat al voorheen as ŉ veeartsassistent gewerk het, moes sy ook seker maak die nageboorte kom uit en is dit gehou sodat ŉ dokter dit kan ondersoek. Die ambulans het glo eers sowat 45 minute later daar aangekom en die ma en baba is na ŉ hospitaal geneem. “Ek hoop om hulle vandag nog of môre te besoek.” Volgens Hansen het Pretty glo nie geweet sy is swanger nie. Hansen is die afgelope jaar en ŉ half ŉ eiendomsagent en dit was beslis die eerste keer wat sy so iets beleef het. “Ek het al baie diere gehelp geboorte gee, maar dit gebeur nou nie elke dag nie.” Volgens Hansen is dit definitief ŉ geval van op die regte plek op die regte tyd wees aangesien sy aanvanklik nie veronderstel was om die kliente na die huis te bring nie, maar toe ingestaan het vir ŉ ander agent wat siek gevoel het.